<classify> CHAMA cha Viziwi Mkoa wa Morogoro CHAVITA kimeziomba taasisi za serikali na sekta binafsi, kuweka wakalimali wa lugha ya alama kwenye masuala mbalimbali ya kijamii na kiuchumi.Kimesema hatua hiyo itawezesha viziwi kushiriki kikamilifu katika shughuli ya maendeleo yao na ya taifa. Mwenyekiti wa Chavita Mkoa wa Morogoro, Hodavia Lugakingira alisema mjini Morogoro hivi karibuni kuwa viziwi waliopo ndani na nje ya mkoa huo, hawashirikishwi katika masuala mbalimbali ya maendeleo kutokana kwa kukosekana kwa wakalimani wa lugha ya alama.Alisema makundi mengine ya watu wenye ulemavu yanapewa fursa, lakini viziwi hawapewi kipaumbele kutokana na ukosefu wa wakalimani wa lugha ya alama. Tunaziomba taasisi za serikali na watu binafsi kuona umuhimu kuweka wakalimani wa lugha ya alama kwenye maeneo ya utoaji wa huduma hasa zinazohusisha makundi ya watu mengi ikiwemo mikutano ya viongozi wa kitaifa, kwa sasa wanaachwa nyuma na kushindwa kuzitambua fursa na kuzitumia, alisema Lugakingira.Lugakingira alisema mbali na changamoto hizo, bado mikopo ya asilimia mbili haifiki kwa watu wenye ulemavu kutokana na ukosefu wa upashanaji wa habari kwa wakati muafaka. Aliipongeza Serikali ya Awamu ya Tano inavyotatua changamoto mbalimbali zinazowakabili watu wenye ulemavu na taifa. Ofisa Mipango wa Chavita Makao Makuu, Msafiri Mhando aliiomba serikali kuandaa sensa ya watu wenye ulemavu wakiwemo viziwi, kwa kuwa hadi sasa idadi yao kamili haijafahamika vyema ili wafikiwe na kutambuliwa ndani ya jamii.  <topic>: KITAIFA 